Ова возила су коришћена у посебним ракетним батеријама и често дејствовала раме уз раме са тегљеним лансерима Небелвефер. Панцерверфери су груписани у групе од по два лансера, неколико група је чинило батерију. Дејствовали су на свим фронтовима изузев у северној Африци. У Арденској Офанзиви, односно током Страже на Рајни ова возила су сејала страх и трепет. Слаб оклоп и релативно мала маса су погодовали да се ово возило брзо доводи и изводи из борбеног положаја, брзо и прецизно дејствује. Највећа мана и опасност је био дим и пламен који се лако уочавао а у комбинацији са лаким оклопом представљао је лаку мету за противничку авијацију. Због тога што метеоролошки услови нису дозвољавали савезничкој авијацији да дејствује ови лансери су постали један од симбола ове битке.